CELEX: 62015CN0089
Language: da
Date: 2015-02-24 00:00:00
Title: Sag C-89/15 P: Appel iværksat den 24. februar 2015 af Riva Fire SpA. Under likvidation, til prøvelse af dom afsagt af Retten (Anden Afdeling) den 9. december 2014 i sag T-83/10, Riva Fire mod Kommissionen

4.5.2015   
            
            
               DA
            
            
               Den Europæiske Unions Tidende
            
            
               C 146/24
            
         Appel iværksat den 24. februar 2015 af Riva Fire SpA. Under likvidation, til prøvelse af dom afsagt af Retten (Anden Afdeling) den 9. december 2014 i sag T-83/10, Riva Fire mod Kommissionen
   (Sag C-89/15 P)
   (2015/C 146/31)
   Processprog: Italiensk
   
      Parter
   
   
      Appellant: Riva Fire SpA, under likvidation (ved avvocati M. Merola, M. Pappalardo, T. Ubaldi og M. Toniolo)
   
      Den anden part i appelsagen: Europa-Kommissionen
   
      Appellanten har nedlagt følgende påstande
   
   
               —
            
            
               Principalt ophæves den appellerede dom, for så vidt som det deri blev fastslået, at sagsøgerens ret til forsvar ikke var blevet tilsidesat, og følgelig annulleres den anfægtede beslutning i sin helhed.
            
         
               —
            
            
               Subsidiært ophæves Rettens dom delvist, for så vidt som der deri blev fastsat en nedsættelse af den bøde, der blev pålagt sagsøgeren, med 3 %, og følgelig skal den bøde, der blev pålagt Riva Fire S.p.A., under likvidation, i henhold til den fulde prøvelsesret, som er indrømmet Domstolen i henhold til artikel 31 i forordning nr. 1/2003 (1), nedsættes med det højst mulige beløb, som anses for rimeligt, eller sagen hjemvises til Retten.
            
         
               —
            
            
               Under alle omstændigheder tilpligtes Kommissionen at betale sagsomkostningerne, herunder omkostningerne i sagen for Retten.
            
         
               —
            
            
               Accessorisk fastslås det, at der i forbindelse med sagen for Retten skete en tilsidesættelse af artikel 47, stk. 2, i Den Europæiske Unions charter om grundlæggende rettigheder og artikel 6, stk. 1, i den europæiske menneskerettighedskonvention (EMRK), for så vidt som der skete tilsidesættelse af princippet om, at retssager skal behandles inden for en rimelig tid.
            
         
      Anbringender og væsentligste argumenter
   
   Til støtte for sin appel har Riva Fire S.p.A. under likvidation fremsat fire anbringender.
   
               1.
            
            
               
                  Første anbringende: retlig fejl samt utilstrækkelig og selvmodsigende begrundelse af den appellerede dom ved bedømmelsen af de processuelle bestemmelser i Kommissionens forordning (EF) nr. 773/2004
                   (2)
                  og af sagsøgerens ret til forsvar.
               Retten begik en retlig fejl ved at fastslå, at de sammenligninger, som Riva Fire S.p.A. under likvidation foretog af den anfægtede beslutning og Kommissionens beslutning af 2002, var irrelevante, og ved at konkludere, at Kommissionen ikke var forpligtet til at vedtage en ny klagepunktsmeddelelse for at give de berørte virksomheder mulighed for at udtale sig om de bestridte omstændigheder.
            
         
               2.
            
            
               
                  Andet anbringende: retlig fejl samt manglende og selvmodsigende begrundelse af den appellerede dom ved fastsættelsen af den endelige bøde.
               
               Ved at foretage en fornyet fastsættelse af bødens størrelse udøvede Retten sin fulde prøvelsesret fejlagtigt i to henseender:
               
                           (i)
                        
                        
                           For det første er det ikke muligt ud fra den appellerede doms indhold at fastslå, om Retten ved at nedsætte bødens størrelse med 3 % tog behørigt hensyn til såvel den reducerede varighed som den mindre grovhed af den overtrædelse, der kan tilregnes selskabet.
                        
                     
                           (ii)
                        
                        
                           For det andet er den appellerede dom selvmodsigende og behæftet med retlige fejl, for så vidt som der deri foretages en udvidelse af ansvaret for den adfærd, som andre selskaber udviste i perioden fra den 25. november 1997 til den 30. november 1998 til at gælde for Riva Fire S.p.A. under likvidation, og der i dommen stiltiende pålægges selskabet et sådant ansvar ved fastsættelsen af bøden.
                        
                     
         
               3.
            
            
               
                  Tredje anbringende: selvmodsigelse og retlig fejl i den del af dommen, hvor Retten kvalificerede Riva som en deltager i aftalen af december 1998 og medregnede denne del af kartellet ved fastsættelsen af bødens størrelse.
               
               Retten begik en retlig fejl ved at anses det for fastslået, at Riva Fire S.p.A. under likvidation deltog i aftalen af december 1998 om salgskvoter uden at tillægge det betydning, at selskabet i den periode, hvor aftalen blev affattet, tog afstand fra den del af kartellet, som den nævnte aftale indgik i. Denne retlige fejl smittede af på fastsættelsen af bødens grundbeløb for så vidt angår fastlæggelsen af grovheden og varigheden af den overtrædelse, der kunne tilregnes Riva Fire S.p.A. under likvidation.
            
         
               4.
            
            
               
                  Fjerde anbringende: mangelfuld begrundelse for så vidt angår indvirkingen af engagementet fra ledelsen i selskabet på forhøjelsen af udgangsbeløbet for bøden.
               
               Retten har ikke redegjort for, af hvilke forhold den kunne drage konklusionen om, at engagementet fra ledelsen i Riva Fire S.p.A. under likvidation ikke var et afgørende forhold i forbindelse med forhøjelsen af bødens grundbeløb. Såfremt Retten havde fastslået, at den multiplikationskoefficient, som blev anvendt på grundbeløbet af den bøde, der blev pålagt Riva Fire S.p.A. under likvidation, også var blevet beregnet på baggrund af engagementet for så vidt angår virksomhedernes ledelse, skulle den have annulleret Kommissionens beslutning og som en konsekvens heraf have nedsat bødens størrelse.
            
         
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82(EFT L 1, s. 1).
   
      (2)  Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123, s. 18).